Diari Oficial de la Generalitat Valenciana


Sumari del DOGV 4260, del 30-05-2002 (2002/5698)

DECRET 79/2002, de 23 de maig, del Govern Valencià, pel qual es modifiquen determinats preceptes del Decret 77/1993, de 28 de juny, del Govern Valencià, pel qual s'aprovà el Reglament de Salons Recreatius i Salons de Joc.
-----------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2002/05/23/79/dof/vci/html**

### Dades del document

Número de DOGV
:   4260

Data del DOGV
:   30-05-2002

Secció del DOGV
:   I. DISPOSICIONS GENERALS

Número del document
:   2002/5698


Data del document
:   23-05-2002

Organisme emissor
:   Conselleria d'Economia, Hisenda i Ocupació

Tipus de document
:   Decret

Correcció d'errades

Anàlisi jurídica

 Descriptors 

:   * reglament administratiu
    * joc d'atzar
    * legislació
    * establiment de jocs

DECRET 79/2002, de 23 de maig, del Govern Valencià, pel qual es modifiquen determinats preceptes del Decret 77/1993, de 28 de juny, del Govern Valencià, pel qual s'aprovà el Reglament de Salons Recreatius i Salons de Joc. [2002/X5698]
  
La publicació del Decret 77/1993, de 28 de juny, del Govern Valencià, pel qual s'aprovà el Reglament de Salons Recreatius i Salons de Jocs, marcà una fita en la normativa sobre el joc, no obstant això, els temps transcorregut des de l'entrada en vigor fa necessari modificar determinats preceptes a fi d'adequar-los no sols a la realitat existent quant a la distribució i configuració dels salons recreatius i salons joc, sinó a la Norma Bàsica de l'Edificació: Condicions de Protecció contra Incendis, actualment vigents.
  
D'altra banda, el servici de bar continua estant considerat com una activitat complementària de l'activitat de joc dels salons recreatius i dels salons de joc, és d'ús exclusiu per als jugadors, i s'aclarix la seua superfície màxima i la seua distribució dins de l'establiment, a fi que esta activitat no prevalga sobre l'activitat de joc.
  
També, en concordança amb la realitat i aclarint conceptes no del tot clars en el decret que es modifica, es regula la modalitat de salons de Joc mixts, és a dir, amb sales de màquines de tipus «A» i de tipus «B», clarament diferenciades, i es fixa un nombre mínim de màquines a explotar segons les seues modalitats, al mateix temps que s'adequa el premi màxim de les màquines en el cas que estiguen interconnectades.
  
Finalment, i en concordança amb la Llei d'Accessibilitat i Supressió de Barreres Arquitectòniques, Urbanístiques i de la Comunicació, es regula amb més detall l'obligatorietat d'instal·lació de lavabos per a minusvàlids físics i la inexistència de barreres arquitectòniques en tots els salons recreatius i salons de joc.
  
Per tot això, amb l'informe previ de la Comissió del Joc de la Comunitat Valenciana, a proposta del conseller d'Economia, Hisenda i Ocupació, oït el Consell Jurídic Consultiu de la Comunitat Valenciana, i amb la deliberació prèvia del Govern Valencià, en la reunió del dia 23 de maig de 2002,
  
DECRETE
  
Article únic
  
Es modifiquen els articles 3, 4, 5, 8, 9, 10, 13, 16, 17, 19, 20, 22, 23, 24 i 25 i la disposició transitòria segona del Decret 77/1993, de 28 de juny, del Govern Valencià, pel qual s'aprovà el Reglament de Salons Recreatius i Salons de Joc, que queden redactats de la manera següent:
  
«Article 3. Definició
  
1. S'entén per salons recreatius tots aquells establiments autoritzats exclusivament per a l'explotació i instal·lació de màquines recreatives de pur entreteniment o tipus «A» de les definides en el Reglament de Màquines Recreatives i d'Atzar i d'altres màquines o aparells de pur passatemps o esbargiment, com ara futbolins, billars, tennis de taula, joc de bitlles o similars.
  
Obligatòriament en les façanes i/o portes d'accés a estos hi haurà un rètol o rètols on exclusivament haurà de figurar la indicació de ?Saló Recreatiu?.
  
2. S'entén per salons de joc aquells establiments autoritzats específicament per a l'explotació i instal·lació de màquines recreatives amb premi tipus «B» de les definides en el Reglament de Màquines Recreatives i d'Atzar i en l'article 24 del present reglament. També s'hi podran instal·lar totes aquelles indicades en el punt anterior.
  
Obligatòriament en les façanes i/o portes d'accés d'estos hi haurà un rètol o rètols on exclusivament haurà de figurar la indicació de ?Saló de Joc?.
  
3. No obstant el que disposen els apartats anteriors, amb comunicació prèvia a la Conselleria d'Economia, Hisenda i Ocupació, en el rètol o rètols podrà figurar el nom comercial, així com la/les llegenda/es ?Màquines amb premi?, ?Màquines interconnectades?.
  
Article 4. Situació
  
1. Tots els salons disposaran d'alguna eixida i façana a via pública o espai obert i comunicat directament amb la via pública que satisfaça les condicions de seguretat i distàncies que fixa la Norma Bàsica de l'Edificació: Condicions de Protecció contra Incendis (NBE-CPI), en vigor.
  
2. Els emplaçats en galeries comercials necessitaran que la galeria d'accés tinga eixides alternatives a la via pública i que la seua porta d'eixida no diste més de 10 metres de la via pública o espai obert apte per a circulació rodada.
  
3. Es prohibix la instal·lació de qualsevol dependència normalment accessible pel públic, a una cota inferior als 4 metres o superior a 5 metres, respecte de la rasant del carrer en el punt mitjà de qualsevol de les eixides.
  
Article 5. Portes
  
1. L'accés principal del saló tindrà una amplària mínima de 1,20 metres i disposarà, en tot cas, de porta d'accés com tancament del local durant les hores de funcionament de l'establiment. No serà preceptiva l'existència de vestíbuls per a este tipus d'activitats.
  
2. El nombre, les dimensions, les característiques i la disposició de les portes d'accés, d'eixida d'emergència i escales compliran el que disposa la NBE-CPI, en vigor, i es determinaran en funció de la capacitat màxima del local.
  
3. Tots els locals han de disposar d'eixides d'emergència, excepte aquells que tinguen una superfície útil igual o inferior a 150 metres quadrats, o una capacitat no superior a 100 persones i complisquen la condició que no hi haja cap punt de l'interior del saló el recorregut del qual fins a l'eixida siga superior a la distància fixada en la NBE-CPI, en vigor.
  
4. Si concorren diversos locals en un mateix vestíbul les portes d'eixida estaran en funció de la suma total de les capacitats de cadascun dels diferents locals, i compliran els mínims establits en la NBE-CPI, en vigor.
  
5. Totes les portes del local que hagen de ser utilitzades per un nombre superior a 10 persones hauran d'obrir en el sentit d'evacuació i sobre eix vertical. Les portes corredisses, plegables o enrotllables, es permetran únicament com tancament suplementari de seguretat fora de l'horari de funcionament del saló. Cap fulla, tindrà dimensions superiors a 1,20 metres i si les fulles són de material transparent disposaran d'un senyal opac a 1,50 metres d'alçada.
  
Les portes d'accés o d'eixida a la via pública o espai exterior hauran de recular respecte a la façana en l'amplària mínima de la seua fulla, exceptuant-ne les portes d'emergència, quan ho permeten les ordenances municipals.
  
Article 8. Alçada
  
L'alçada mínima mitjana lliure interior de la sala de joc no serà inferior a 2,60 metres, sense que en cap punt puga ser inferior a 2,30 metres. En la resta de les dependències com lavabos, magatzem i altres auxiliars no podrà ser inferior a 2,30 metres.
  
Article 9. Capacitat
  
L'ocupació màxima del local es determinarà en la proporció d'una persona per cada 1,50 metres quadrats de superfície útil de la sala destinada a jocs.
  
Article 10. Lavabos
  
Els salons recreatius i de joc amb capacitat inferior a 75 persones hauran de disposar com a mínim d'un lavabo diferenciat per a cada sexe compost almenys de lavabo i vàter. Quan la capacitat estiga compresa entre 75 i 200 persones s'incrementarà en un vàter i un lavabo cadascun dels lavabos, i en el de cavallers es podrà col·locar un urinari en compte d'un vàter, sempre que el nombre total d'urinaris siga com a màxim el doble del de vàters.
  
Haurà d'existir lavabo adaptat per a persones amb minusvalideses físiques.
  
Article 13. Mesures de protecció
  
1. En tots els salons s'instal·laran extintors mòbils d'acord amb les condicions següents:
  
a) El nombre mínim d'extintors serà determinat a raó d'un per cada 75 metres quadrats de local o fracció. En tot cas n'hi haurà dos per planta i dos com a mínim en tot el local.
  
b) S'hauran de distribuir de forma uniforme en tot el local, en llocs de fàcil visibilitat i accés.
  
c) L'eficàcia mínima serà de 13A-89B segons siguen de risc o de protecció.
  
d) Es recomana la utilització preferent d'extintors de pols, i queden expressament prohibits els extintors d'aigua.
  
2. Els salons de superfície útil superior a 500 metres quadrats disposaran d'una boca d'incendis equipada, preferiblement de 25 mil·límetres, sota el radi d'acció de la qual haurà de quedar coberta tota la superfície.
  
La pressió haurà de ser de 3,5 kg/m2 i el cabal de 1,6 l/seg. durant una hora, i haurà d'estar connectada a la xarxa municipal que garantisca este subministrament o bé a un aljub dotat del grup de pressió corresponent.
  
3. Els materials de revestiment i de decoració i el mobiliari que s'utilitze hauran de complir la NBE-CPI, en vigor.
  
Article 16. Empreses titulars
  
1. La instal·lació, gestió i explotació de salons recreatius o salons de jocs sols podrà ser realitzada per les persones físiques o jurídiques que, complint els requisits que s'establixen en el present reglament, siguen autoritzades pels òrgans corresponents de la Conselleria d'Economia, Hisenda i Ocupació.
  
2. Tindran la consideració de salons recreatius o de salons de jocs aquells locals que, complint els requisits que establix el present reglament, tinguen autorització d'instal·lació i el permís de funcionament.
  
3. Per a poder ser titular d'un saló recreatiu o d'un saló de joc s'hauran de reunir els requisits següents:
  
A. En el cas de persones jurídiques:
  
a) Constituir-se sota la forma de societat mercantil o cooperativa, d'acord amb la legislació vigent, amb el capital social mínim exigit en cada cas per la normativa específica que li siga d'aplicació, que haurà d'estar totalment desemborsat i representat per accions o participacions nominatives, així com acreditar la possessió de prou mitjans econòmics i financers.
  
b) Tindre per objecte social l'explotació de màquines recreatives i d'atzar en salons dels regulats en el present reglament i la realització de les activitats preparatòries, necessàries, accessòries, complementàries o relacionades amb estos.
  
c) Que cap soci, accionista o partícip es trobe en alguna de les causes d'inhabilitació establides en l'article 3.3 de la Llei 4/1988, de 3 de juny, de la Generalitat Valenciana, del Joc de la Comunitat Valenciana.
  
B. En el cas de persones físiques:
  
a) Residir a Espanya i tindre la nacionalitat de qualsevol dels països de la Unió Europea.
  
b) Acreditar la possessió de mitjans econòmics i financers suficients.
  
Article 17. Sol·licitud i tramitació
  
1. Les persones físiques o jurídiques que, complint els requisits especificats en l'article anterior, estiguen interessades a ser titulars d'un saló recreatiu o d'un saló de joc i aconseguir l'oportuna autorització d'instal·lació i permís de funcionament, sol·licitaran en model normalitzat, dels òrgans corresponents de la Conselleria d'Economia, Hisenda i Ocupació, estes autoritzacions.
  
Esta sol·licitud serà independent de la preceptiva autorització d'activitats que, en tot cas, haurà d'obtindre de l'ajuntament respectiu i que serà tramitada d'acord amb la Llei 2/1991, de 18 de febrer, de la Generalitat Valenciana, d'Espectacles, Establiments Públics i Activitats Recreatives, i normes corresponents.
  
2. A la sol·licitud d'autorització d'instal·lació s'haurà d'adjuntar, en tot cas:
  
a) Document acreditatiu de la representació de la persona o entitat sol·licitant per part de qui subscriga la sol·licitud, en alguna de les formes previstes per la Llei de Règim Jurídic de les Administracions Públiques i del Procediment Administratiu Comú.
  
b) Projecte bàsic de les obres i instal·lacions del local, redactat per tècnic competent i visat pel col·legi professional corresponent. El contingut mínim d'este projecte serà:
  
- Plànol de situació del local on es pretén instal·lar el saló, a escala 1/1000.
  
- Plànol de planta en la seua configuració actual.
  
- Plànol de secció i façana.
  
- Plànol de distribució prevista, amb les cotes i superfícies corresponents.
  
- Plànol d'electricitat, que indique la situació dels punts de llum, llums d'emergència, endolls, etc.
  
- Plànol indicatiu de les mesures de seguretat (extintors, boques d'incendi, instal·lació d'extinció automàtica, compartimentació, etc.) de barreres arquitectòniques i vies d'evacuació (recorregut, mesures, etc.).
  
- Plànol amb els sistemes de ventilació existents i per a instal·lar-hi, si és el cas.
  
- Memòria descriptiva del local en la qual es faran constar els càlculs i el compliment dels requisits establits en el capítol II d'este reglament.
  
c) Document públic que acredite la disponibilitat del local.
  
d) Certificació emesa per tècnic competent, acreditativa que el local i les instal·lacions que es pretenen realitzar s'ajusten a la normativa de seguretat específica per a este tipus d'establiments.
  
e) Fotocòpia del DNI, o el seu equivalent si es tracta d'estrangers, inclosos els mem-bres del consell d'administració o, si és el cas, dels administradors i partícips de la societat.
  
f) Còpia o testimoni de l'escriptura de constitució de la societat, en la qual constarà el nom i cognoms dels socis o partícips, amb la seua quota de participació i còpia dels estatuts.
  
g) Certificat del Registre Central de Penats i Rebels, junt amb la declaració complementària a què es referix la Llei 68/1980, d'1 de desembre, sobre Expedicions de Certificacions i Informes sobre Conducta Humana, del sol·licitant o, si és el cas, dels administradors i partícips de la societat.
  
h) Memòria sobre l'experiència professional i els mitjans humans i tècnics amb què es compta per a l'exercici de l'activitat.
  
i) Còpia legitimada del codi d'identificació fiscal i de l'autoliquidació de l'Impost de Transmissions Patrimonials i Actes Jurídics Documentats, meritats com a conseqüència de la constitució de la societat.
  
j) Declaració del sol·licitant o dels socis indicativa de la participació que tinguen en empreses relacionades amb el joc.
  
k) Fotocòpia legitimada de les declaracions del Impost sobre la Renda de les Persones Físiques i Patrimoni del sol·licitant i de cadascun dels socis de la societat o, si és el cas, declaració de l'Impost sobre Societats, si algun dels socis és persona jurídica.
  
l) Certificat d'inscripció en el Registre Mercantil quan el sol·licitant siga una societat mercantil.
  
3. La sol·licitud i documentació annexa es presentarà per duplicat en qualsevol dels registres i oficines que establix la Llei 30/1992, de 26 de novembre, de Règim Jurídic de la Administracions Públiques i del Procediment Administratiu Comú, dirigida als servicis territorials de la Conselleria d'Economia, Hisenda i Ocupació corresponents al domicili on es pretenga instal·lar el saló.
  
Article 19. Permís de funcionament
  
1. Abans de procedir a l'obertura del saló i dins del termini indicat a l'efecte, la persona o entitat titular de l'autorització d'instal·lació haurà de sol·licitar, en model normalitzat, la inscripció en el registre corresponent i el permís de funcionament.
  
2. El permís de funcionament se sol·licitarà amb quinze dies, almenys, d'antelació a la data en què aquella estiga prevista, i haurà d'adjuntar-hi els documents següents:
  
a) Llicència municipal d'obertura.
  
b) Document acreditatiu d'haver constituït la fiança a què es referix l'article 23 d'este reglament.
  
c) Certificació d'obra acabada i que les obres i instal·lacions realitzades es corresponen amb el projecte bàsic pel qual es va concedir l'autorització d'instal·lació.
  
3. Si l'examen dels documents presentats i el resultat de les comprovacions i inspeccions realitzades, si és el cas, és satisfactori, els servicis territorials de la Conselleria d'Economia, Hisenda i Ocupació expediran el permís de funcionament corresponent, amb el requeriment previ a la Comissió Tècnica del Joc de la inscripció de la persona o entitat titular en el registre respectiu.
  
No obstant això, si es denega el permís de funcionament per tindre algun defecte no esmenat en el termini atorgat a l'efecte, o per haver-se sol·licitat fora de termini sense causa justificada, es deixarà sense efecte l'autorització d'instal·lació concedida al seu moment.
  
Article 20. Vigència, caducitat o extinció de les autoritzacions
  
1. La inscripció en els Registres d'Empreses Titulars de Salons i, per tant, les autoritzacions d'instal·lació, tindrà caràcter temporal i la seua validesa màxima no podrà excedir de cinc anys, comptats a partir de la concessió del permís de funcionament, si bé es podran reno-var per període d'igual duració.
  
2. Es podrà cancel·lar la inscripció en el Registre d'Empreses Titulars de Salons i, per tant, produir-se la caducitat, l'extinció o revocació de les autoritzacions, en els casos següents:
  
a) Per renúncia de la persona o entitat titular manifestades per escrit a la Conselleria d'Economia, Hisenda i Ocupació.
  
b) Per dissolució o liquidació de l'empresa titular. En els supòsits de defunció d'un empresari individual titular d'una inscripció en el Registre d'Empreses Titulars de Salons, esta no es cancel·larà si els cridats a l'herència així ho sol·liciten, i es mantindrà vigent amb la menció d'?Hereus d- fins que es produïsca la partició de l'herència.
  
c) Pel transcurs del termini de validesa de l'autorització d'instal·lació, sense haver sol·licitat la renovació dins del termini establit i en la forma pertinent.
  
d) Com a conseqüència de l'expedient sancionador en matèria de joc que consistisca en la cancel·lació o revocació de l'autorització.
  
e) Per impagament dels imposts específics sobre la pràctica i el desenvolupament del joc o l'ocultació total o parcial de la seua base imposable.
  
f) Per resolució motivada adoptada pel procediment corresponent, que s'ajustarà, en tot cas, al que preveu la Llei de Règim Jurídic de les Administracions Públiques i del Procediment Administratiu Comú, i que reculla alguna de les causes següents:
  
- Falsedat en les dades aportades en la sol·licitud d'autorització o les seues modificacions.
  
- Modificació dels termes de l'autorització prevista en el present reglament sense haver obtingut autorització prèvia.
  
- La transmissió de l'autorització sense prèvia autorització o a persona distinta a l'autoritzada.
  
- L'incompliment de l'obligació que sobre constitució de fiances i manteniment de la seua vigència i import estan establides en el present reglament.
  
- Incompliment reiterat de requeriments efectuats per la Conselleria d'Economia, Hisenda i Ocupació per a l'aportació de documents i dades sobre la seua activitat.
  
- Quan es deixe de reunir els requisits a què es referix l'article 16 del present reglament.
  
- Per pèrdua de la disponibilitat legal del local on està ubicat el saló.
  
- Per caducitat o revocació ferma de la llicència municipal d'obertura.
  
- Quan no es procedisca a l'obertura del saló en el termini concedit en l'autorització, o en les seues pròrrogues si és el cas.
  
Quan el saló romanga tancat per més d'un any consecutiu sense autorització prèvia, llevat que hi concórreguen circumstàncies de força major.
  
- Per haver sigut condemnat en sentència ferma el titular del saló, algun soci o accionista majoritari, per delictes o faltes relacionats amb l'activitat del joc.
  
g) Per trobar-se sotmés a alguna de les causes d'incapacitat establides en l'article 3.3 de la Llei 4/1988, de 3 de juny, de la Generalitat Valenciana, del Joc en la Comunitat Valenciana.
  
Article 22. Modificacions i transmissions de les autoritzacions
  
1. Requeriran autorització prèvia de la Comissió Tècnica del Joc o dels servicis territorials, segons que es tracte de salons de joc o salons recreatius, els que suposen modificacions de l'expedient d'autorització que implique:
  
a) Canvis en els components del cos social quan es produïsca l'entrada de nous socis.
  
b) Les obres de reforma i manteniment quan es canvie la configuració del saló o afecten l'ampliació o disminució de la superfície útil.
  
c) L'ampliació dels terminis concedits per a sol·licitar el permís de funcionament.
  
d) L'ampliació del nombre de màquines autoritzades.
  
2. Requeriran comunicació als servicis territorials de la Conselleria d'Economia, Hisenda i Ocupació, en el termini màxim de quinze dies des que es produïsca esta:
  
a) Els canvis en els components del cos social no recollits en l'apartat anterior.
  
b) La suspensió del funcionament del saló per un període superior a sis mesos.
  
c) Els altres canvis de l'autorització no recollits en l'apartat anterior.
  
3. Les autoritzacions d'instal·lació es podran transmetre per qualsevol de les formes admeses en dret, prèvia sol·licitud en model normalitzat i autorització de la Comissió Tècnica del Joc o els servicis territorials de la Conselleria d'Economia, Hisenda i Ocupació, segons es tracte de salons de joc o salons recreatius.
  
4. Qualsevol modificació de l'autorització d'instal·lació que supose canvis en el Registre d'Empreses Titulars de Salons i siga autoritzada pels servicis territorials, serà comunicada a la Comissió Tècnica del Joc, perquè esta procedisca a efectuar les anotacions pertinents.
  
Article 23. Garanties i fiances
  
1. Amb caràcter previ a la sol·licitud del permís de funcionament a què es referix l'article 19 d'este reglament, s'haurà de constituir una fiança la quantia de la qual serà de 18.030,36 euros per a salons de joc, de 6.010,12 euros per a salons recreatius i 3.005,06 euros si es tracta de salons recreatius on únicament s'exploten per a jugar màquines recreatives de tipus ?A- mitjançant suport informàtic de connexió individual i/o xarxes degudament autoritzades.
  
2. La fiança s'haurà de constituir a disposició de la direcció dels servicis territorials de la Conselleria d'Economia, Hisenda i Ocupació corresponent al domicili del saló.
  
3. La fiança podrà constituir-se en metàl·lic, aval bancari, títol de deute públic o pòlissa de caució individual i s'haurà de mantindre en constant vigència i per la totalitat del seu import.
  
Quan la fiança es preste mitjançant aval no es podrà utilitzar el benefici d'excussió a què es referix l'article 1830 del Codi Civil i concordants.
  
4. La fiança quedarà afecta al pagament forçós de les sancions pecuniàries que els òrgans de l'administració imposen a l'empresa titular del saló, així com dels premis i tributs que hagen de ser pagats com a conseqüència de l'explotació de les màquines. L'administració tindrà preferència sobre qualsevol creditor.
  
5. Si es produix la disminució de la quantia de la fiança, l'empresa o entitat que l'haja constituïda disposarà d'un termini màxim d'un mes per a completar-la en la quantia obligatòria. Si no es complix això es produirà la cancel·lació de la inscripció o caducitat de les autoritzacions.
  
6. Desaparegudes les causes que van motivar-ne la constitució, es podrà sol·licitar la seua devolució.
  
Per a procedir a la devolució es disposarà la publicació de la sol·licitud en el Diari Oficial de la Generalitat Valenciana perquè, en el termini de dos mesos, des de la publicació, es puga procedir a l'embargament pels qui hi tinguen dret.
  
Transcorregut el termini indicat sense cap reclamació, es trametrà l'expedient als servicis territorials on es va constituir la fiança autoritzant la seua devolució.
  
Article 24. Màquines recreatives
  
1. El règim legal d'explotació de les màquines recreatives que s'instal·len en els salons, s'ajustarà al Reglament de Màquines Recreatives i d'Atzar.
  
2. Les empreses inscrites en el Registre d'Empreses Titulars de Salons es consideraran empreses operadores, que podran ser titulars i explotadores, únicament, de les màquines recreatives que tinguen instal·lades en els salons de la seua titularitat.
  
3. En els salons de joc i en les sales de bingo es podran instal·lar xarxes de màquines tipus «B», amb la finalitat de poder atorgar un premi especial anomenat «Super borsa», la quantia del qual no podrà ser superior a dues mil vegades el preu màxim de la partida per xarxa o bloc de màquines interconnectades. La instal·lació d'estes xarxes o màquines interconnectades de tipus «B» s'ajustarà als requisits següents:
  
a) La realització d'estes interconnexions necessitarà comunicació prèvia a la Conselleria d'Economia, Hisenda i Ocupació. Amb esta finalitat el sol·licitant especificarà el nombre de màquines que s'interconnecten, el model i el nombre d'autoritzacions d'explotació d'estes, la forma en què es realitza en enllaç i la quantia màxima del premi.
  
b) Les màquines que s'interconnecten hauran d'estar situades en la mateixa sala de jocs i el seu nombre no podrà ser inferior a tres ni superior a quinze.
  
c) En cadascuna de les màquines que formen part de la xarxa es farà constar de forma visible esta circumstància, així com la combinació guanyadora que done dret a l'obtenció de la «Super borsa».
  
4. El nombre mínim de màquines instal·lades no podrà ser inferior a cinc màquines de tipus «A» en salons recreatius, ni inferior a deu màquines de tipus «B» en salons de joc autoritzats en poblacions amb un cens inferior a 50.000 habitants, ni de quinze màquines de tipus «B» en salons de joc autoritzats en poblacions amb un cens superior a 50.000 habitants.
  
Quan es tracte de salons de joc amb zones diferenciades per a màquines de tipus «A» i «B», el nombre mínim de màquines instal·lades en cada zona serà el fixat en el paràgraf anterior.
  
Article 25. Prohibicions
  
1. Tant en els salons recreatius com en els de joc es podrà instal·lar, sense cap separació amb la sala de joc, com a complement de l'activitat principal, un servici de bar exclusiu per als jugadors. En els salons recreatius queda prohibit l'ús i la venda de begudes alcohòliques..
  
El servici de bar no podrà excedir del 25% de la superfície total de la sala dedicada a joc, ni podrà estar ubicat en la totalitat a l'entrada del local.
  
La zona de la barra no serà computable a les efectes de determinar la capacitat.
  
2. El servici de bar dels salons de joc i salons recreatius no podrà disposar de servici de terrassa.
  
3. En els salons de joc està prohibit l'accés a menors de 18 anys. Esta prohibició es farà constar necessàriament, mitjançant rètol, de forma visible i clara en l'entrada.
  
No obstant això, en el supòsit que tinguen instal·lades màquines de tipus «A», podran tindre accés a la zona destinada a estos menors de 18 anys, sempre que la separació de zones estiga efectuada per instal·lacions fixes i permanents. Ambdós departaments o zones hauran de tindre accés directe i independent des de la via pública. En este cas, podrà existir una porta de comunicació entre ambdues zones, sempre que l'accés entre elles siga exclusivament des de la zona de màquines de tipus «B» a la zona de tipus «A», així com als lavabos quan siguen compartits, que estaran sempre ubicats en la zona on s'exploten les màquines de tipus «A». Quan existisca esta porta de comunicació, que haurà de romandre sempre tancada i sense possibilitat d'obertura des de la zona de màquines de tipus «A», obligatòriament en la part que dóna a esta zona hi haurà un rètol on conste la prohibició d'accés a menors de 18 anys.
  
4. Queda prohibit efectuar publicitat dels jocs o dels salons recreatius i de joc, llevat d'autorització prèvia de la Conselleria d'Economia, Hisenda i Ocupació.
  
Disposició transitòria segona
  
La renovació de les autoritzacions d'instal·lació de salons actualment vigents es realitzarà d'acord amb el que disposa el present reglament, i s'hauran d'adaptar les condicions i requisits d'este. En els casos en què siga tècnicament impossible l'adaptació se'ls podrà concedir la renovació sempre que reunisquen els requisits següents:
  
a) Que complisquen el que disposen els articles 4.1, 2 i 3; 10 i 25.2 del present reglament.
  
b) Que s'adopten les mesures correctores suplementàries que garantisquen la seguretat de l'establiment i dels seus usuaris.
  
Estes mesures hauran de ser proposades per l'interessat en la sol·licitud de renovació, mitjançant la presentació d'un projecte bàsic i plànols en les formes indicades en el article 17».
  
DISPOSICIONS TRANSITÒRIES
  
Primera
  
Els titulares de salons on únicament s'exploten per a jugar màquines recreatives de tipus ?A- mitjançant suport informàtic, actualment en funcionament, hauran de sol·licitar la seua adaptació i la dels locals mencionats al que disposa el present reglament, en el termini d'un any des de l'entrada en vigor d'est deecret.
  
Segona
  
En el termini de cinc anys comptats des de la publicació del present decret en el DOGV, els salons recreatius i de joc actualment autoritzats s'hauran d'adequar al que disposa l'article 25 de la norma mencionada.
  
Tercera
  
Les sol·licituds d'autoritzacions que es troben en tramitació davant la Conselleria d'Economia, Hisenda i Ocupació en la data d'entrada en vigor del present reglament s'hauran d'atindre als requisits, condicions o tràmits que s'establixen en la present norma.
  
DISPOSICIÓ DEROGATÒRIA.
  
Queden derogades les disposicions d'igual o inferior rang en allò que s'oposen al present decret.
  
DISPOSICIONS FINALS
  
Primera
  
S'autoritza el conseller d'Economia, Hisenda i Ocupació per a dictar les disposicions necessàries per al compliment i desplegament del que disposa el present decret.
  
Segona
  
El present decret entrarà en vigor al sendemà de la publicació en el Diari Oficial de la Generalitat Valenciana.
  
València, 23 de maig de 2002
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Ocupació,


Còpia Permalink ELI